C’est li diz, la volunté et la pronunciacion le seignour de Boisjuhant dou descort qui est entre mons. de Chalon et mons. Wauchier, signour de Chestelvilain. Premierement, sus le descort de l’aigue qui est entre le val de Meges et le val de Syrox tanque à Chalame, pronunce li sires de Boisjuant que por les doux aguiz fait desraignement dois La Doiz d’Ains tanque à La Chalame, entre mons. de Chalon et ledit mons. Wachier, douquel uns chescun de lour doux en fit un, lidiz sires de Boisjuant metra boines à sa volonté, et les boines mises, à uns chescun demor[r]a ce qui sera devers sa partie et sa terre. Item, pronunce lidiz sires de Boisjuant que dois La Chalame en lay, paissant par la voie nueve qui voit outre Jour, ce que chescun tient par dever venz, chescun demoure en sa possession, droit façant de la proprieté et de la possession par le seignour de Boisjuant, plenierement, senz sollempnité de droit, ne ne puent prover par lour homes taillables fors que par genz de franche condiction ou par lettres. Et pronunce encor lidiz sires de Boisjuant que, les boines mises, se li uns ha riens sus la terre de l’autre, li uns le doit eschangier à l’autre, à regart à seignour de Boisjuant, à plus près de la terre d’un chescun. Et ce est fait par la volonté et par l’outroy desdiz mons. Jehan de Chalon, signour d’Allay, et mons. Wachier, signour de Chestelvilain. Item, fut acordé que les bestes dou val de Meges et dou val de Sirox puent et doivent pasturer li uns sus les autres, saulz domaige façant. Et se ansi estoit que bestes fussent trovées en domaiges, li domaiges doit estre esmendé, et doit la grosse beste à seignour, en la cui terre elle seroit trovée en domaige, de jour un denier d’emende et de nuit douze deniers; la menue beste, une maille de jour et un denier de nuit, en outre l’emendement dou domaige. Tesmoing de toutes ces choses les seignez desdiz mons. d’Allay et mons. Wachier et mons. de Boisjuant, mis en cest presenz escript. Donez à La Faviere, près de Noseroy, le londi après l’uictave saint Pierre et saint Poul, l’an corrant par mil CCC et un.